
  ÚVOD


  Čo bolo predo mnou? Čo sa deje okolo mňa? Čo sa stane po mojej smrti? Podobne ako my dnes aj starovekí Egypťania hľadali odpovede na tieto základné otázky a podobne ako my vytvárali teórie na základe pozorovania sveta okolo seba. To, čo dnes nazývame staroegyptské mýty, bolo výsledkom týchto pozorovaní. Z nich vznikol jedinečný pohľad na svet.


  Mytológia je viac než len zbierka jednoduchých príbehov o hrdinoch a bohoch. Predstavuje spôsob, ako pochopiť svet. Na oblohe je veľká guľa svetla, ktorá každé ráno vychádza, celý deň putuje po oblohe a potom zapadá na západe. Čo to je? A kam ide? Možno sa pýtate, ako sa pohybuje. Či už v slnku vidíte boha Rea plaviť sa po oblohe na svojej dennej bárke, alebo hmotu termojadrových reakcií vytvárajúcu gravitáciu, vďaka ktorej Zem krúži okolo Slnka, pozorujete ten istý jav. Egypťania, ktorí sa snažili rozšíriť si vedomosti o vesmíre bez toho, aby poznali princípy časticovej fyziky, jednoducho dospeli k iným záverom. Ich vysvetlenia boli základom ich charakteristického pohľadu na svet

  Re s hlavou sokola pláva na svojej slnečnej bárke.

  Hor, syn Usira a Eset, v podobe dieťaťa


  a formovali ich skúsenosti. Mýtus sa stal chrbtovou kosťou spoločnosti, kultúrnym filtrom pre neúprosnú realitu. Keď sa človek pohrúžil do vnútornej logiky tejto ideológie, život nadobudol väčší zmysel. Poriadok nahradil chaos, vláda nahradila bezmocnosť, vedomosti prekonali nevedomosť. Svet so svojimi hrozivými púštnymi búrkami a smrtiacimi škorpiónmi sa stal o niečo menej desivým.


  Mýtický príbeh starovekého Egypta bol v životoch ľudí stále prítomný. Odohrával sa v priebehu každého dňa ako nekonečné opakovanie stvorenia, zničenia a znovuzrodenia, spletených do siete božských interakcií. Nebolo potrebné ustanoviť tieto udalosti ako nemenný príbeh. Každý človek každodenne žil ako hrdina vlastného mýtického príbehu. Bohovia ako personalizované sily boli prítomní v každej oblasti stvoreného sveta a mýtické precedensy sa uvádzali ako vysvetlenie mimoriadnych aj všedných udalostí, vďaka čomu bol jednotlivec prepojený so svetom bohov. Egypťania sa dokonca stotožňovali so svojimi božstvami tým, že sa odvolávali na mýtické udalosti. Človek s bolesťou hlavy sa stal Horom v podobe dieťaťa, o ktorého sa starala jeho matka, a tá sa zasa v tej chvíli stala bohyňou Eset. Po smrti sa zosnulý premenil na rôznych bohov, ktorí prechádzali podsvetím, a na istý čas prevzal božskú moc každého z nich. Egyptské mýty boli dostatočne pružné, aby sa dokázali prispôsobiť životu každého človeka, ktorý sa snažil vysvetliť si prírodný svet a ťažkosti aj radosti svojej existencie. Mýty a v nich podrobne opísané činy bohov odpovedali na otázku Prečo sa mi to stalo? V precedense nachádzali útechu.


  REKONŠTRUKCIA EGYPTSKEJ MYTOLÓGIE


  Dnes sa egyptológovia stretávajú s roztrúsenými a čiastkovými odkazmi na egyptské mýty, ktoré boli zostavené z rôznych zdrojov datovaných od roku 3050 pred n. l. až po prvé storočia nášho letopočtu. Ako vidieť, obdobie označované za staroveký Egypt je

  Duat – podsvetie


  mimoriadne dlhé, lebo trvalo viac ako tritisíc rokov, v závislosti od toho, kde si stanovíme hranice. Je veľmi ťažké priradiť konkrétne časové údaje k udalostiam, preto sa egyptológovia snažia neuvádzať dátumy pred naším letopočtom a namiesto toho odkazujú na panovanie kráľa, jeho dynastiu alebo obdobie, v ktorom vládol. V 3. storočí pred n. l. egyptský kňaz Manethó rozdelil egyptských kráľov do 30 dynastií (neskorší autori pridali 31. dynastiu). Hoci sa zdá, že každá dynastia má odlišnú líniu vládcov – inú pokrvnú líniu –, nie je to vždy tak, lebo Manethó na vytýčenie hraníc medzi jednotlivými fázami použil aj významné udalosti, ako napríklad výstavbu prvej pyramídy alebo zmenu kráľovského sídla. Súčasní egyptológovia Manethóove dynastie zoskupili do dlhších fáz rozdelených medzi obdobia, keď celej krajine vládol jeden kráľ (Archaický Egypt, Stará ríša, Stredná ríša, Nová ríša, Neskoré obdobie) a keď bolo kráľovstvo rozdelené (Prvé prechodné obdobie, Druhé prechodné obdobie, Tretie prechodné obdobie). Po hlavných fázach faraónskeho obdobia nasledovalo Ptolemaiovské obdobie, keď vládli


  
    Egyptská chronológia


    Archaický Egypt asi 3050 – 2660 pred n. l. 1. a 2. dynastia Stará ríša asi 2660 – 2190 pred n. l. 3. – 6. dynastia Faraónske obdobie Prvé prechodné obdobie asi 2190 – 2066 pred n. l. 7. – 11. dynastia Stredná ríša asi 2066 – 1780 pred n. l. 11. – 12. dynastia Druhé prechodné obdobie asi 1780 – 1549 pred n. l. 13. – 17. dynastia Nová ríša asi 1549 – 1069 pred n. l. 18. – 20. dynastia Tretie prechodné obdobie asi 1069 – 664 pred n. l. 21. – 25. dynastia Neskoré obdobie 664 – 332 pred n. l. 26. – 31. dynastia Ptolemaiovské obdobie 332 – 30 pred n. l. Rímske obdobie 30 pred n. l. – 395 n. l.


    Dve krajiny


    Egypt je krajina príkrych kontrastov: z juhu na sever sa cez údolie kľukatí rieka Níl, pozdĺž ktorej sa tiahne úzky pás úrodnej pôdy, kým nedorazí k starovekému Menneferu (gr. Memfisu) neďaleko dnešnej Káhiry, kde sa rozvetvuje do viacerých ramien a vytvára veľký úrodný trojuholník delty Nílu. Vďaka tejto dramatickej zmene terénu Egypťania rozdelili svoju krajinu na Horný (južný) Egypt, ktorý tvorí údolie Nílu južne od Menneferu, a Dolný (severný) Egypt, čiže deltu Nílu, a nazvali ju Dve krajiny. Každú polovicu reprezentovala iná koruna: Červená koruna pre Dolný Egypt a Biela koruna pre Horný Egypt. Tie sa spájali do Dvojitej koruny, ktorá reprezentovala kráľovu vládu nad celou krajinou. Podobne Egypťanov udivoval silný kontrast medzi neúrodnou suchou púšťou, ktorú nazývali Červená zem, a úrodnou pôdou, nazývanou Čierna zem. Význam mali aj východ a západ. Pri pohľade na vychádzajúce slnko Egypťania začali spájať východ s novým životom a so znovuzrodením, zatiaľ čo západ, kde slnko každý večer zomieralo, sa stal ríšou mŕtvych. Preto sa cintoríny často stavali v púšti na západnej strane Nílu.

  


  králi macedónsko-gréckeho pôvodu, a potom Rímske obdobie. V knihe sa riadim týmito egyptologickými konvenciami datovania.


  Keďže neexistuje jediný zdroj, ktorý by nám jasne vysvetlil mýty starovekých Egypťanov, egyptológovia sú nútení skladať ich z úlomkov dôkazov, ktoré sa z dávnych čias zachovali. Mnohé mýty boli zaznamenané na papyrusoch objavených v hrobkách alebo v chrámoch, na iné sa odkazuje na pohrebných stélach umiestnených v hrobkách. Moderné názvy niektorých zdrojov odrážajú ich pôvodný kontext: Texty pyramíd sa našli vyryté na stenách kráľovských pyramíd zo Starej ríše od konca 5. dynastie, zatiaľ čo Texty rakiev, známe zo Strednej ríše, boli namaľované na rakvách tých, ktorí si mohli dovoliť takýto luxus. Kniha mŕtvych (starovekí Egypťania ju nazývali Kapitoly o vychádzaní cez deň) sa kopírovala na papyrusové zvitky a rakvy, aby zosnulým poskytla cestovného sprievodcu do posmrtného života, a to od konca

  Grécky historik Plutarchos zaznamenal mnoho egyptských mýtov.


  Druhého prechodného obdobia, pričom sa používala ešte viac ako tisíc rokov po tomto období. Takmer vo všetkých prípadoch sú mýty skrátené alebo spomenuté len v tajomných náznakoch. Niekedy to bolo zo slušnosti. Egypťania sa napríklad vyhýbali zmienkam o Usirovej smrti vo svojich pohrebných pamiatkach, pretože opis tejto traumatizujúcej udalosti v hrobke by mohol magicky ublížiť zosnulému. V iných prípadoch zas nebolo potrebné uvádzať mýtus v plnom znení, lebo sa predpokladalo, že čitateľ už príbeh pozná.


  Egypt počas jeho dlhej histórie ovplyvnili kultúry celého východného Stredozemia a Blízkeho východu, v určitých obdobiach ho tieto kultúry dokonca ovládali, od Asýrčanov a Peržanov až po Macedóncov, Grékov a Rimanov. Egyptské mýty sa prispôsobovali svojej dobe, vstrebávali nové vplyvy a vďaka nim nachádzali nové formy vyjadrenia. Variácie mýtov sa vyvíjali aj v jednotlivých egyptských provinciách (nazývaných nómy), a tak nejestvovala jediná správna verzia. To je znepokojujúce a zároveň oslobodzujúce. Znepokojujúce preto, lebo nijaký sprievodca egyptskými mýtmi nikdy nemôže byť skutočne pravdivým odrazom toho, čomu Egypťania verili, a oslobodzujúce preto, lebo ako ich kronikár nie som viazaný striktným prerozprávaním. To, čo nasleduje v tejto knihe, sa podobá skôr na Plutarchovo dielo, v ktorom autor vzal prvky mýtu o Usirovi a poskladal ich pre grécke publikum, než na typickú akademickú analýzu. Podobne ako Plutarchos som v niektorých častiach vzal úlomky mýtov, niekedy z rôznych časových období, a vytvoril som súvislý príbeh. Ak čitateľ dokáže odpustiť takéto vyberanie hrozienok z koláča Plutarchovi, hádam prepáči aj mne.


  POROZUMENIE BOHOM


  Egyptskí bohovia sú živou a eklektickou skupinou. Hádajú sa, bojujú, vraždia, vytvárajú vzťahy a môžu zomrieť na starobu (pred tým, ako sa znova narodia, čo ilustruje egyptskú predstavu o cyklickom vnímaní času). Dokázali sa prejavovať v rôznych podobách, na rôznych miestach súčasne, zatiaľ čo ich skutočné ja zostávalo vzdialené a neviditeľné na oblohe. Hoci boli tvarovateľní, neboli ani vševedúci, ani všadeprítomní. Mali špecifické božské povinnosti, napríklad Usir mal na starosti regeneráciu a boh Min plodnosť. Ich sila bola obmedzená, takže ak potrebovali dosiahnuť cieľ, ktorý presahoval ich kozmické kompetencie, museli splynúť, aby sa na krátky čas mohli navzájom podeliť o svoju moc. Preto sa chorý boh slnka, ktorý nemal schopnosť ani silu znovu sa nabiť energiou, každú noc spojil s Usirom. Využil jeho regeneračnú moc, aby sa mohol znova narodiť v novom úsvite. Niekedy, keď jeden boh prevzal vlastnosti iného, premenil sa na túto božskú bytosť, takže keď Hathor ako Reovo oko zaútočila na ľudstvo, jej násilný hnev ju premenil na otvorene krvilačnú bohyňu Sachmet. Hoci to pre čitateľov spočiatku môže byť mätúce, komplexná povaha egyptských bohov by sa mala nasledujúcimi kapitolami vyjasniť.


  Treba poznamenať, že hoci sú podrobné analýzy vývoja bohov a rôznych kultov v priebehu dejín užitočné, odvádzajú pozornosť od ich charakteru. Preto som ich v tejto knihe vo veľkej miere vynechal, aby som zdôraznil ich osobnosti a ľudské vlastnosti. Verím, že môj prístup bude prínosný pre čitateľov alebo študentov, ktorí sa so starovekým Egyptom ešte nestretli, či pre tých, ktorí sa oň zaujímajú len okrajovo. Dúfam, že im poskytne užitočný úvod do mýtov a umožní príbehom dýchať s čo najmenším počtom moderných analytických zásahov. Poznávanie toho, ako Egypťania prostredníctvom mýtov komunikovali so svetom, by malo byť predovšetkým príjemné. Mýty mali predsa nielen vysvetľovať, ale aj zabávať. Dúfam, že čitateľ ku knihe pristúpi v tomto duchu.


  Aby som odpovedal na otázky položené na začiatku úvodu, knihu som rozdelil na tri časti: Prvá časť – Čas bohov (alebo vysvetlenie, odkiaľ všetci pochádzame); Druhá časť – Živý svet (alebo vysvetlenie sveta okolo nás); Tretia časť – Mytológia smrti (alebo vysvetlenie života po smrti). Dúfam, že pri čítaní sa vžijete do kože starovekého Egypťana a pokúsite sa pozrieť na svet z jeho perspektívy. Začítajte sa do mýtických vysvetlení a predstavte si, aké asi bolo vidieť a chápať svet týmto spôsobom. Tieto mýty sú náhľadom do starovekej psychológie, sú oknami do egyptskej mysle a môžu vám predstaviť úplne nový – a zároveň staroveký – spôsob vnímania sveta.


  


  


  PRVÁ ČASŤ


  Čas bohov (alebo vysvetlenie, odkiaľ všetci pochádzame)






1 CHAOS A STVORENIE

Porozumieť staroegyptskému chápaniu stvorenia alebo skôr zrekonštruovať egyptský mýtus ako celok je ako skladať puzzle, keď väčšina dielikov chýba a niekto vyhodil škatuľu s obrázkom.

V minulosti, keď sa egyptológovia stretli s roztrúsenými, rôznorodými a zdanlivo protichodnými zvyškami mýtov o stvorení z rôznych častí krajiny, rozdelili tieto mýtické útržky podľa kultového centra, o ktorom predpokladali, že vytvorilo (alebo štandardizovalo) zdrojový materiál. Vedci sa teda odvolávali na teológiu z mesta Mennefer alebo teológiu z mesta Iunu. Objavil sa aj názor, že kultové centrá s odlišnými interpretáciami spolu súťažili, čo naznačuje, že egyptskí kňazi pohŕdali svojimi náprotivkami v iných mestách, pretože jeden mohol uprednostňovať boha Amona v podobe husi pred podobou božskej kravy, ktorá splodila Rea.

Možno sa to tak udialo. No nech už to bolo akokoľvek, odlišné príbehy o stvorení v skutočnosti vykazujú pozoruhodnú súdržnosť, prezentujú rovnaké základné témy a majú podobnú štruktúru. Zdá sa, že regionálne kultové centrá vniesli do všeobecne uznávaných mytologických základov svoje pohľady, zdôraznili úlohy konkrétnych aktérov, fáz alebo aspektov stvorenia a bohov spomínaných v iných verziách nahradili miestnymi bohmi. Týmto spôsobom egyptské kňazstvá predkladali alternatívne, nie konkurenčné názory, čím sa znížilo riziko medzináboženských sporov.

Hoci neexistoval nijaký všeobecne uznávaný mýtus o stvorení, existoval aspoň všeobecný koncept – spoločný základ – o tom, ako k stvoreniu došlo. Hlboko v Nunovi (nekonečnom temnom oceáne) sa prebudil boh alebo koncept stvorenia. Prostredníctvom svojej moci sa on alebo jeho stelesnenia rozdelili na mnohé aspekty stvoreného sveta, čím vznikli prví bohovia a prvý pahorok zeme, ktorý sa vynoril z vody. Potom po prvý raz vyšlo slnko – v niektorých verziách nezávislé oko stvoriteľa, v iných čerstvo vyliahnuté z vajca – a prinieslo svetlo tam, kde predtým bola tma.

Boh Nun dvíha k oblohe slnečnú bárku.

Osmoro z mesta Chemenu lemuje slnečnú bárku. Na každej strane sú štyri božstvá.

Počas Novej ríše, asi v roku 1200 pred n. l., sa vo Wasete (gr. Tébach) uskutočnil pokus zjednotiť hlavné tradície Egypta pod bohom Amonom ako najvyšším stvoriteľom. Toto obdobie je preto ideálnym východiskovým bodom na podrobnejší opis stvorenia, pretože texty z týchto čias poskytujú najlepší pohľad na staroegyptské chápanie pôvodu sveta a zároveň zahŕňajú preferované tradície najdôležitejších kultových centier krajiny – predovšetkým v Chemenu (gr. Hermopolise), ktorý sa zameriaval na osem bohov (Osmoro) vesmíru pred stvorením sveta (pozri nižšie); chrám boha Ptaha v Mennefere, kde všetky veci zhmotnilo hovorené slovo; v Iunu (gr. Heliopolise), v ktorom sa boh (Re-)Atum zrodil do fyzického sveta z vajca alebo zo semena. V tejto kapitole sa teda pustíme do skúmania stvorenia sveta a budeme sa opierať o prácu egyptológa Jamesa P. Allena a riadiť sa citátmi z Veľkého hymnu na Amona z ramesseovského obdobia, jedinečného textu, ktorý predstavuje závery teologických výskumov Amonovho kňazstva.

STVORITELIA

Nun, nekonečné vody

Vesmír pred stvorením sveta je nekonečná vodná plocha, šírošíra tma, nehybná a tichá, miesto, kde by sa viac hodila ponorka

Tvar tejto pyramídy pravdepodobne predstavuje prvý stvorený pahorok zeme.

než vesmírna loď. Živly nie sú oddelené, nie je tam nijaká zem ani obloha, nič nemá meno a neexistuje smrť ani život. V tejto podobe jestvuje od počiatku vekov, nekonečný, nehybný, tichý. Je to mimo ľudského chápania, no aby Egypťania mohli uchopiť tento koncept a diskutovať o nekonečnej vodnej ploche, personifikovali jej prepletené stránky ako nerozlučné páry mužov a žien – mužov ako žaby a žien ako hady. Patrili k nim Nun a Naunet ako pravodstvo, Huh a Hauhet ako nekonečno, Kuk a Kauket ako temnota a Amon a Amaunet ako skrytosť. Tieto sily sa často spoločne označujú za osem prapôvodných bohov Chemenu alebo Osmoro (z gréckeho slova ogdoad, čo znamená osem).

Podľa teológov z Chemenu, ktorí vo svojich mýtoch zdôrazňovali tieto sily z obdobia pred stvorením, ôsmi bohovia stvorili prvý pahorok zeme (alebo ostrov) a potom vytvorili vajce, z ktorého sa vyliahol boh slnka. V závislosti od konkrétneho mýtu sa niekedy hovorí, že slnko sa vyliahlo z vajca, ktoré zniesla hus alebo boh Thowt (pozri s. 51) v podobe ibisa. V iných variantoch osem bohov vytvorilo v Nunovi lotos, z ktorého sa zrodilo slnko, najskôr vo forme skarabea Cheprera a potom v podobizni božského dieťaťa Nefertuma, ktorého otvorené oči osvetlili svet.

Z týchto ôsmich aspektov vesmíru pred stvorením mal Nun ako nekonečné vody osobitný význam. Hoci sa niekedy zobrazoval ako jeho mužskí spoločníci v podobe žaby, znázorňovali ho aj ako človeka s parochňou rozdelenou na tri časti alebo ako zosobnenie plodnosti predstavujúce hojnosť, úrodnosť a plodnosť. Aj keď bol Nun nečinný a nehybný, temný a nekonečný, bol aj plodný, ako ešte uvidíme. Predstavoval miesto zrodu a možností. To sa môže zdať protirečivé. Ako môže byť miesto temnoty a chaosu hybnou silou rastu a života? Starovekí Egypťania boli optimistická civilizácia, a tak v Nunovi videli potenciál bytia a regenerácie: svetlo prichádzalo z tmy, zem sa vynárala z vôd po záplave s obnovenou úrodnosťou, kvety vyrastali zo suchých neživých semien. V chaose jestvoval potenciál pre poriadok.

Všetko sa započalo práve v Nunovi.

Amon, „Ten, ktorý urobil zo seba milióny“

Osem bolo tvojou [Amonovou] prvou podobou… Ďalšou z jeho [Amonových] podôb je Osmoro…

VEĽKÝ HYMNUS NA AMONA

Amon, uvedený vyššie ako jeden z ôsmich prapôvodných bohov, mal v roku 1200 pred n. l. v egyptskom štátnom náboženstve taký význam, že Osmoro z mesta Chemenu sa v tom čase považovalo za prvý prejav jeho vlastnej vznešenej skrytej sily. Egypťania

Kráľ Setchi I. (vpravo) skláňa hlavu pred bohom Amonom-Reom.

zobrazovali Amona ako muža s modrou pokožkou s korunou s dvomi vysokými perami. Spájal sa s husou, lebo podľa mýtu práve gáganie husi prerušilo ticho na začiatku času, ale zobrazoval sa aj ako baran, symbol plodnosti. Hoci sa za Amonovu božskú manželku zvyčajne považovala Mut (pozri rámček oproti) ako jedna z prvotných síl Nuna, svoju ženskú protiváhu našiel v Amaunet (ktorá sa niekedy znázorňovala s korunou Dolného Egypta a s palicou s papyrusovou hlavicou).

V Strednej ríši (2066 – 1780 pred n. l.) Amon získal významné postavenie v oblasti Wasetu a v Novej ríši (1549 – 1069 pred n. l.) dominoval ako najvyšší boh, označovaný za Kráľa bohov. Amon, ktorý predstavoval všetko skryté, existoval v Nunovi aj mimo neho, transcendentný, neviditeľný, skrytý za všetkým, existoval pred bohmi stvorenia a stvoril sám seba. „Spojil svoju tekutinu so svojím telom, aby osamote vytvoril svoje vajce,“ ako sa píše, a bol „tvorcom vlastnej dokonalosti“. Ani bohovia nepoznali jeho skutočnú povahu. On [Amon] je skrytý pred bohmi a jeho aspekt je neznámy. Je ďalej ako obloha, je hlbšie ako duat [ríša posmrtného života]. Nijaký boh nepozná jeho skutočnú podobu, nijaký procesný obraz ho nezobrazuje prostredníctvom nápisov, nikto o ňom nesvedčí presne.

VEĽKÝ HYMNUS NA AMONA

Pravdepodobne je dobré, že Amon je taký nedostupný, pretože chválospev nás informuje aj o tom, že každý, kto „vyjadrí jeho tajnú identitu, vedome alebo nevedome“, okamžite padne mŕtvy.

Súčasne vnútri aj mimo Nuna sa Amon, najvyššia skrytá božská bytosť, rozhodol stvoriť svet: Prehovoril uprostred ticha… Zakričal, kým bol svet v tichu, jeho výkrik sa šíril, kým nemal nikoho iného, že zrodí to, čo je, a spôsobí, že budú žiť…

VEĽKÝ HYMNUS NA AMONA

Bohovia stvorenia (celostranová schéma)


Amon, Mut a Chonsu: triáda z Wasetu

Podľa wasetskej teológie bola Amonovou manželkou bohyňa Mut. Zobrazovali ju prevažne v ľudskej podobe, ale aj ako levicu. Mut bola božským ženským faraónom a zohrávala úlohu bohyne matky, preto ju stvárňovali s dvojitou korunou Horného a Dolného Egypta a so supou pokrývkou hlavy, ktorá sa spájala s bohyňami a kráľovnami. Trojicu tvorili Amon, Mut a ich syn Chonsu. Chonsu mal podobu dieťaťa, ktoré malo na hlave mesačný disk spočívajúci na kosáku mesiaca (pozri aj s. 122 – 123).



Ptah, tvorivá myseľ

Prijal si svoju [ďalšiu] podobu ako [Ptah-]Tatenen… On [Amon] sa volá [Ptah-]Tatenen…

VEĽKÝ HYMNUS NA AMONA

Amonov priamy, intelektuálny spôsob myslenia a vyjadrovania si vyžadoval zásah iného boha: Ptaha, boha umenia a remesiel, božského sochára a sily tvorivej mysle. Pre kňazov Ptaha boli všetky veci „výtvorom jeho srdca“: či už to boli božstvá, obloha, zem, umenie, alebo technológia, každú z nich vymyslel a stvoril ich boh. Ptah, uctievaný predovšetkým v Mennefere neďaleko dnešnej Káhiry, sa zobrazoval ako muž pevne zabalený do látky a pripomínajúci múmiu, ako stojí na piedestáli, drží žezlo a má nasadenú tesnú pokrývku hlavy a rovnú bradu (čo bolo pre boha nezvyčajné, lebo bohovia uprednostňovali zahnuté brady). Tvoril rodinnú trojicu s výbušnou levou bohyňou Sachmet a ich synom Nefertumom, ktorý bol znázorňovaný ako dieťa s lotosovým kvetom na hlave.

Boh Ptah Boh Tatenen


Sachmet

Bohyňa Sachmet, čo znamená mocná, sa zobrazovala ako žena s levou hlavou, dlhou parochňou a so slnečným kotúčom na hlave. Zriedkavo bola znázorňovaná ako levica. Bola manželkou boha Ptaha a matkou Nefertuma.

Sachmet bola buď nebezpečnou, alebo ochrannou silou. Spájali ju s morom (ktoré prinášali Sachmetini posli), vojnou a agresivitou, ale ľudia sa k nej modlili aj za ochranu pred chorobami. Ak niekto ochorel, mohol zavolať Sachmetiných kňazov a požiadať ich, aby použili svoje znalosti mágie na vyliečenie choroby. Sachmet slúžila aj ako ochrankyňa kráľa, chrlila oheň na jeho nepriateľov a sprevádzala ho počas vojen. Vo svojej podobe krvilačného Reovho oka sa Sachmet pokúsila zničiť ľudstvo, ale jej besnenie sa podarilo zastaviť klamstvom (pozri s. 58 – 59). Jej hlavné kultové centrum bolo v Mennefere.



Od ramesseovského obdobia, keď bol zložený Veľký hymnus na Amona, boha Tatenena („vyvýšená zem“) považovali za prejav Ptaha a následkom bolo, že boli zjednotení do Ptaha-Tatenena. Vytvorili kombináciu božského sochára a prvej zeme, ktorá sa vynorila z vôd Nuna.

Ako sila tvorivého myslenia Ptah predstavoval transformatívnu moc, ktorá premieňa tvorivú myšlienku na jej uskutočnenie, a to od záblesku inšpirácie, ktorý remeselník náhle pocíti v mysli, keď sa prechádza po ulici, až po tesanie sochy, po obrábanie kameňa do žiadanej podoby. To sa odráža v texte známom ako Menneferská teológia (kozmogónia), ktorý sa zvyčajne interpretuje tak, že stvorenie nastalo prostredníctvom srdca a jazyka Ptaha, boha, ktorý vo svojom srdci vymyslel prvky stvorenia a oznámil ich existenciu svojimi božskými slovami, keď vyslovil ich mená: všetko, na čo si pomyslel, sa stalo skutočnosťou. Bolo to stvorenie ex nihilo. James P. Allen však nedávno predostrel hypotézu, že srdce a jazyk, o ktorých je reč, v skutočnosti patria


Hu, Sia a Heka

Intelektuálny akt stvorenia bol možný vďaka trom aspektom stvoriteľa, jeho sia („božskému vnímaniu“), hu („autoritatívnemu prejavu“) a heka („mágii“). Pomocou sily heka vnímal stvorený svet vo svojom srdci a prostredníctvom svojho autoritatívneho prejavu ho priviedol do bytia. Každá z týchto troch síl bola personifikovaná ako samostatný boh, pričom Hu a Sia údajne vznikli z krvi, ktorá odkvapla z penisu boha slnka.

Bohovia Sia (vľavo) a Heka (vpravo) stoja po bokoch duše boha slnka s baraňou hlavou.



najvyššiemu stvoriteľovi Amonovi, pričom Ptah mu len dodáva transformatívnu silu. Kňazi Amona teda mohli pripustiť, že hoci Amon, skrytý boh, prehovoril „uprostred ticha“ a poskytoval víziu stvorenia, práve Ptah ako personifikácia tvorivého procesu umožnil realizáciu Amonových myšlienok.

Atum a fyzická evolúcia

Maat a isfet

ČO BOLO STVORENÉ

Prvá generácia bohov

Jediné Atumovo oko a prvý východ slnka



Bastet




Ľudstvo

Apop a jeho pôvod




Apop: Stále nás chce zničiť




Ďalšia generácia

Boh Geb



STVORENIE DOKONČENÉ

